西湖雪霽寄彥瞻
作者：釋道潜
朝代：宋

paragraphs: 西湖漫天三日雪，上下一色迷空虛。
曾巒沓嶂杳難辨，彷彿樓觀疑有無。
饑雛乳獸失所食，飛走阡陌空號呼。
中園却羨啄木鳥，利觜自解謀朝晡。
曉來鍾鼓報新霽，天半稍稍分浮圖。
試憑高樓肆遠目，千里顛倒羅瓊琚。
逡巡夜月出海角，光彩猛射來城隅。
方壺圓嶠只在眼，綽約怳晤神仙居。
咄哉浩景似欺壓，謂我不足爲傳模。
風流江左杜從事，氣格豪贍凌相如。
安得飄颻跨鸞鵠，手持栗尾來爲書。